31996R2315
L 314/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (СЕ) № 2315/96 НА СЪВЕТА
от 25 ноември 1996 година
за утвърждаване, съгласно член 1, параграф 7 от Регламент (ЕИО) № 3030/93, на списъка на текстилните продукти и облекла, които от 1 януари 1998 година се включват в рамките на ГАТТ 1994, и за изменение на приложение Х към Регламент (ЕИО) № 3030/93 и приложение II към Регламент (ЕО) № 3285/94
СЪВЕТЪТ НА ЕВРОПЕЙСКИЯ СЪЮЗ
като взе предвид Договора за създаване на Европейската общност, и по-специално член 113 от него,
като взе предвид член 1, параграф 7 от Регламент (ЕИО) № 3030/93 на Съвета от 12 октомври 1993 г. относно общия режим, приложим спрямо вноса на някои текстилни продукти, произхождащи от трети страни (1),
като взе предвид предложението на Комисията,
като има предвид, че Европейската общност сключи Споразумението за създаване на Световната търговска организация (наричана по-долу „СТО“) (2), към което е приложено Споразумението за текстила и облеклото;
като има предвид, че член 2, параграф 8, буква а) и параграф 11 от Споразумението за текстила и облеклото задължава Общността, от една страна, да включи от 1 януари 1998 г. продукти, които през 1990 г. не са представлявали по-малко от 17 % от общия обем внос в Общността на различни текстилни продукти и облекла, обхванати от Споразумението за текстила и облеклото, в рамките на нормалните правила и дисциплини на ГАТТ и, от друга страна, да съобщи за този списък на органа за мониторинг на текстила на СТО преди 1 януари 1997 г.;
като има предвид, че при избора на подлежащите на включване продукти, Съветът се е ръководил от известен брой фактори, между които чувствителността на продукта за промишлеността в страните от Общността и регионалните ѝ съставки, в частност по отношение на икономическата конкурентоспособност и пазара на труда, ефикасността на евентуално съществуващите количествени ограничения върху продукта, способността на индустрията в Общността да се приспособи към засилена конкуренция спрямо продукти, подложени понастоящем на количествени ограничения за една или няколко страни доставчици, стремежа да се стимулира приспособяването на промишлеността при приемливи темпове, простиращи се върху целия преходен период от десет години, ефекта върху консуматорите, отражението върху трети страни и възможността да се опрости режима на Общността за внос на текстилни произведения и облекла;
като има предвид, че в това отношение са взети предвид забележките, получени от заинтересованите страни, отговорили на поканата за представяне на такива забележки, публикувана от Комисията в Официалния вестник на Европейските общности (3);
като има предвид, че списъкът на продуктите в приложение Х към Регламент (ЕИО) № 3030/93 следва да бъде изменен, като бъдат премахнати продуктите, подлежащи на включване от 1 януари 1998 г.;
като има предвид, че списъкът на текстилните продукти и облекла, обхванати в рамките на нормалните правила и дисциплини на ГАТТ, който фигурира в приложение II към Регламент (ЕО) № 3285/94 на Съвета от 22 декември 1994 г., относно общия режим, приложим при вноса и отменящ Регламент (ЕО) № 518/94 (4), трябва да бъде изменен, като бъдат вписани от 1 януари 1998 г. продуктите, подлежащи на включване в рамките на нормалните правила на ГАТТ,
ПРИЕ НАСТОЯЩИЯ РЕГЛАМЕНТ:
Член 1
1. Продуктите, подлежащи на включване от 1 януари 1998 г. в рамките на нормалните правила на ГАТТ са изброени в приложение I към настоящия регламент.
2. Приложение Х към Регламент (ЕИО) № 3030/93 се заменя от 1 януари 1998 г. от приложение II към настоящия регламент.
3. Приложение II към Регламент (ЕО) № 3285/94 се заменя от 1 януари 1998 г. от приложение III към настоящия регламент.
Член 2
Настоящият регламент влиза в сила на следващия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 ноември 1996 година.